Pakuotės lapelis: informacija pacientui

Ruxolitinib MSN 5 mg tabletės
Ruxolitinib MSN 15 mg tabletės
Ruxolitinib MSN 20 mg tabletės
ruksolitinibas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Šiame pakuotės lapelyje pateikta informacija skirta Jums arba Jūsų vaikui, tačiau pakuotės lapelyje bus tiesiog parašyta „Jūs“.

Apie ką rašoma šiame lapelyje?

1.	Kas yra Ruxolitinib MSN ir kam jis vartojamas
2.	Kas žinotina prieš vartojant Ruxolitinib MSN
3.	Kaip vartoti Ruxolitinib MSN
4.	Galimas šalutinis poveikis
5.	Kaip laikyti Ruxolitinib MSN
6.	Pakuotės turinys ir kita informacija


1.	Kas yra Ruxolitinib MSN ir kam jis vartojamas

Ruxolitinib MSN sudėtyje yra veikliosios medžiagos ruksolitinibo.

Ruxolitinib MSN skiriamas gydyti suaugusiems pacientams, kurie serga mielofibroze (reta kraujo vėžio forma) ir kuriems padidėjusi blužnis ar yra su šia liga susijusių simptomų.

Ruxolitinib MSN taip pat vartojamas gydyti tikrąja policitemija sergančius suaugusius pacientus, kuriems pasireiškia atsparumas hidroksikarbamidui ar kurie netoleruoja šio vaisto.

Ruxolitinib MSN taip pat vartojamas gydymui:
· 28 dienų ir vyresnių vaikų bei suaugusių pacientų, kuriems nustatyta ūminė transplantato prieš šeimininką liga (TpŠL);
· 6 mėnesių ir vyresnių vaikų bei suaugusių pacientų, kuriems nustatyta lėtinė TpŠL.
Yra dvi TpŠL formos: ankstyvoji forma, vadinama ūmine TpŠL, kuri paprastai pasireiškia netrukus po atliktos transplantacijos ir kuri gali pažeisti odą, kepenis bei virškinimo traktą. Kita forma, vadinama lėtine TpŠL, kuri pasireiškia vėliau, paprastai po kelių savaičių ar mėnesių po transplantacijos. Lėtinė TpŠL gali pažeisti bet kurį organą.

Kaip Ruxolitinib MSN veikia
Vienas iš mielofibrozei būdingų požymių yra blužnies padidėjimas. Mielofibrozė yra kaulų čiulpų sutrikimas, kurio metu čiulpus pakeičia jungiamasis audinys. Pakitę kaulų čiulpai daugiau nebegali pakankamai pagaminti normalių kraujo ląstelių, dėl to labai padidėja blužnis. Ruxolitinib MSN blokuoja tam tikrų fermentų (vadinamų Janus kinazėmis) poveikį, todėl gali sumažinti mielofibroze sergančių pacientų blužnies dydį ir palengvinti šios ligos simptomus, pavyzdžiui, karščiavimą, prakaitavimą naktimis, kaulų skausmą ir kūno svorio sumažėjimą. Ruxolitinib MSN gali padėti sumažinti sunkių kraujo ar kraujagyslių komplikacijų riziką.

Tikroji policitemija yra kaulų čiulpų funkcijos sutrikimas, kai čiulpuose gaminama per daug raudonųjų kraujo ląstelių. Dėl didesnio raudonųjų kraujo ląstelių skaičiaus kraujas tampa tirštesnis. Ruxolitinib MSN selektyviai blokuoja fermentus, vadinamus Janus kinazėmis (angl. Janus Associated Kinases; JAK1 ir JAK2), todėl gali palengvinti tikrąja policitemija sergančių pacientų patiriamus ligos simptomus, sumažinti jų blužnies dydį ir gaminamų raudonųjų kraujo ląstelių tūrį bei tokiu būdu gali sumažinti sunkių kraujo ar kraujagyslių komplikacijų pasireiškimo riziką.

Transplantato prieš šeimininką liga yra komplikacija, kuri pasireiškia po transplantacijos, kai donoro audinių (pvz., kaulų čiulpų) specifinės ląstelės (T ląstelės) neatpažįsta šeimininko ląstelių ar organų ir juos atakuoja. Ruxolitinib MSN selektyviai blokuoja fermentus, vadinamus Janus kinazėmis (JAK1 ir JAK2), todėl mažina ūminės ir lėtinės transplantato prieš šeimininką ligos formų sukeliamus požymius ir simptomus bei tokiu būdu palengvina ligą ir gerina persodintų ląstelių išgyvenamumą.

Jeigu turite bet kokių klausimų apie tai, kaip Ruxolitinib MSN veikia ar kodėl šis vaistas buvo Jums paskirtas, kreipkitės į savo gydytoją.


2.	Kas žinotina prieš vartojant Ruxolitinib MSN

Atidžiai laikykitės visų gydytojo nurodymų. Jie gali skirtis nuo bendrosios šiame lapelyje pateiktos informacijos.

Ruxolitinib MSN vartoti draudžiama
-	jeigu yra alergija ruksolitinibui arba bet kuriai pagalbinei šio vaisto medžiagai (jos išvardytos 6 skyriuje);
-	jeigu esate nėščia arba žindote kūdikį (žr. 2 skyrių „Nėštumas, žindymo laikotarpis ir kontracepcija“).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Ruxolitinib MSN, jeigu:
· sergate bet kuria infekcija. Prieš pradedant vartoti Ruxolitinib MSN gali reikėti išgydyti infekciją;
· kada nors anksčiau sirgote tuberkulioze arba jeigu artimai bendravote su kuo nors, kuris serga ar sirgo tuberkulioze. Gydytojas gali atlikti tyrimus, kad nustatytų, ar Jūs sergate tuberkulioze ar kitomis infekcijomis;
· kada nors anksčiau sirgote hepatito B viruso infekcija;
· Jums yra inkstų sutrikimų arba Jums yra ar anksčiau buvo kokių nors kepenų sutrikimų, nes gydytojui gali reikėti paskirti kitokią Ruxolitinib MSN dozę;
· kada nors anksčiau sirgote vėžiu, ypač odos vėžiu;
· Jums yra ar anksčiau buvo širdies sutrikimų;
· Jūs esate 65 metų ar vyresnis. 65 metų ir vyresniems pacientams gali padidėti širdies sutrikimų, įskaitant širdies priepuolį ir kai kurių rūšių vėžį, rizika;
· Jūs rūkote arba rūkėte praeityje.

Pasitarkite su gydytoju arba vaistininku Ruxolitinib MSN vartojimo metu, jeigu:
· Jums pasireikštų karščiavimas, šaltkrėtis ar kitokių infekcijos simptomų;
· Jums pasireikštų nuolatinis kosulys ir skrepliuose atsirastų kraujo priemaišų, pasireikštų karščiavimas, prakaitavimas naktimis ir svorio mažėjimas (tai gali būti tuberkuliozės požymiai);
· Jums yra bet kurių iš toliau išvardytų simptomų arba Jūsų artimieji pastebi, kad Jums pasireiškė šių simptomų: sumišimas ar sunkumas mąstyti, sutrikusi pusiausvyra ar apsunkinta eisena, nevikrumas, apsunkintas kalbėjimas, susilpnėjusi jėga ar vienos kūno pusės raumenų silpnumas, neryškus matymas ir (arba) apakimas. Tai gali būti sunkios galvos smegenų infekcijos požymiai, ir Jūsų gydytojas gali paskirti papildomų tyrimų bei stebėti Jūsų būklę;
· Jums atsirastų skausmingas odos išbėrimas su pūslėmis (tai yra juostinės pūslelinės požymiai);
· Jums yra kokių nors odos pokyčių; dėl to Jūsų būklę gali reikėti toliau stebėti, nes buvo pastebėta tam tikro tipo odos vėžio (ne melanomos tipo) pasireiškimo atvejų;
· staiga atsiranda dusulys ar pasunkėjęs kvėpavimas, krūtinės skausmas arba viršutinės nugaros dalies skausmas, kojos ar rankos patinimas, kojų skausmas ar jautrumas, kojos ar rankos paraudimas arba spalvos pakitimas, nes tai gali būti kraujo krešulių venose požymiai.

Vaikams ir paaugliams
Vaikams ar paaugliams, jaunesniems nei 18 metų ir sergantiems mielofibroze ar tikrąja policitemija, šio vaisto vartoti negalima, kadangi jo vartojimas neištirtas šioje amžiaus grupėje.

Transplantato prieš šeimininką ligai gydyti, Ruxolitinib MSN gali būti skiriamas 28 dienų ir vyresniems pacientams.

Kiti vaistai ir Ruxolitinib MSN
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Kol vartojate Ruxolitinib MSN, niekada nepradėkite vartoti naujo vaisto, prieš tai nepasitarę su Ruxolitinib MSN paskyrusiu gydytoju. Tai apima receptinius vaistus, nereceptinius vaistus ir vaistažoles arba alternatyvius vaistus.

Ypatingai svarbu gydytojui pasakyti apie vartojamus vaistus, kurių sudėtyje yra bet kurių toliau išvardytų veikliųjų medžiagų, kadangi gydytojui gali reikėti pakeisti vartojamą Ruxolitinib MSN dozę:
· Kai kurie infekcijoms gydyti vartojami vaistai:
· grybelių sukeltoms ligoms gydyti vartojamus vaistus (pavyzdžiui, ketokonazolą, itrakonazolą, pozakonazolą, flukonazolą ir vorikonazolą);
· bakterijų sukeltoms infekcijoms gydyti vartojamus antibiotikus (pavyzdžiui, klaritromiciną, telitromiciną, ciprofloksaciną ar eritromiciną);
· virusų sukeltoms infekcijoms, įskaitant ŽIV sukeltą infekciją ar AIDS, gydyti vartojamus vaistus (pavyzdžiui, amprenavirą, atazanavirą, indinavirą, lopinavirą/ritonavirą, nelfinavirą, ritonavirą, sakvinavirą);
· hepatitui C gydyti vartojamus vaistus (boceprevirą, telaprevirą).
· Depresijai gydyti vartojamas vaistas (nefazodonas).
· Aukštam kraujospūdžiui (hipertenzijai) ir spaudimui, sunkumui ar skausmui krūtinėje (lėtinei krūtinės anginai) gydyti vartojami vaistai (mibefradilis ar diltiazemas).
· Rėmeniui gydyti vartojamas vaistas (cimetidinas).
· Širdies ligai gydyti vartojamas vaistas (avasimibas).
· Vaistai, vartojami traukuliams ar priepuoliams slopinti (fenitoinas, karbamazepinas, fenobarbitalis ir kiti vaistai nuo epilepsijos).
· Tuberkuliozei gydyti vartojami vaistai (rifabutinas ar rifampicinas).
· Depresijai gydyti vartojami augaliniai vaistai (Jonažolės [Hypericum perforatum] preparatai).
Pasitarkite su gydytoju, jei nesate tikri, ar pirmiau išvardyti punktai Jums tinka.

[bookmark: _Hlk181385833][bookmark: _Hlk181386007][bookmark: _Hlk181386202]Nėštumas, žindymo laikotarpis ir kontracepcija
Nėštumas
· Jeigu esate nėščia, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.
· Ruxolitinib MSN negalima vartoti nėštumo metu (žr. 2 skyrių „Ruxolitinib MSN vartoti draudžiama“).

Žindymo laikotarpis
· Ruxolitinib MSN vartojimo metu negalima žindyti kūdikio (žr. 2 skyrių „Ruxolitinib MSN vartoti draudžiama“). Klauskite gydytojo patarimo.

Kontracepcija
· [bookmark: _Hlk182780536]Galinčioms pastoti moterims, kurios nenaudoja kontracepcijos priemonių, Ruxolitinib MSN vartoti nerekomenduojama. Pasitarkite su gydytoju apie tai, kokių tinkamų kontracepcijos priemonių reikėtų vartoti gydymosi Ruxolitinib MSN metu.
· Pasitarkite su gydytoju, jeigu pastojote Ruxolitinib MSN vartojimo metu.

Vairavimas ir mechanizmų valdymas
Jeigu pavartoję Ruxolitinib MSN jaučiate galvos svaigimą, nevairuokite ir nevaldykite mechanizmų.

Ruxolitinib MSN sudėtyje yra laktozės ir natrio
Ruxolitinib MSN sudėtyje yra laktozės (pieno cukraus). Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Ruxolitinib MSN

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Kraujo tyrimai
Prieš Jums pradedant vartoti Ruxolitinib MSN ir gydymo metu, gydytojas atliks Jūsų kraujo tyrimus, kad nustatytų tinkamiausią dozę, kad įvertintų, kaip Jūs reaguojate į skiriamą gydymą ir ar pasireiškia nepageidaujamas poveikis. Gydytojui gali prireikti koreguoti vaisto dozę ar nutraukti gydymą. Prieš pradedant gydymą ir gydymo Ruxolitinib MSN metu, gydytojas atidžiai patikrins, ar Jums yra kokių nors infekcijos požymių arba simptomų.

Mielofibrozė
· Suaugusiesiems: rekomenduojama pradinė dozė yra nuo 5 mg iki 20 mg du kartus per parą. Didžiausia dozė yra po 25 mg du kartus per parą.

Tikroji policitemija
· Suaugusiesiems: rekomenduojama pradinė dozė yra po 10 mg du kartus per parą.
· Didžiausia dozė yra po 25 mg du kartus per parą.

Ūminė ir lėtinė transplantato prieš šeimininką liga
· Vaikams nuo 6 iki 12 metų amžiaus: rekomenduojama pradinė dozė yra 5 mg du kartus per parą.
· 12 metų ir vyresniems vaikams bei suaugusiesiems: rekomenduojama pradinė dozė yra 10 mg du kartus per parą.
Jeigu sunku nuryti visą tabletę, jaunesniems kaip 6 metų vaikams galima vartoti kito prekinio pavadinimo geriamojo tirpalo.

Ruxolitinib MSN vartokite kasdien tuo pačiu metu, valgio metu ar nevalgius.

Gydytojas visada Jums pasakys, kiek tiksliai Ruxolitinib MSN tablečių vartoti.

Ruxolitinib MSN reikia vartoti tiek laiko, kiek gydytojas nurodo tai daryti.

Ką daryti pavartojus per didelę Ruxolitinib MSN dozę?
Jeigu atsitiktinai pavartojote didesnę Ruxolitinib MSN dozę nei paskyrė gydytojas, nedelsdami kreipkitės į gydytoją arba vaistininką.

Pamiršus pavartoti Ruxolitinib MSN
Jeigu pamiršote pavartoti Ruxolitinib MSN, tiesiog gerkite kitą dozę įprastu laiku. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Daugelis Ruxolitinib MSN sukeliamų šalutinių reiškinių yra nesunkūs ar vidutinio sunkumo, jie paprastai išnyksta per kelias dienas ar kelias savaites nutraukus vaisto vartojimą.

Mielofibrozė ir tikroji policitemija

Kai kurie šalutiniai reiškiniai gali būti sunkūs.
Nevartokite kitos dozės ir nedelsdami kreipkitės medicininės pagalbos, jeigu Jums pasireiškia toliau išvardytų sunkių šalutinių reiškinių.
Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):

-	bet kokie kraujavimo iš skrandžio ar žarnyno požymiai, pavyzdžiui, juodos išmatos ar išmatos su krauju, arba vėmimas krauju;
-	netikėtai susidarančios mėlynės ir (arba) pasireiškiantis kraujavimas, neįprastas nuovargis, dusulys fizinio krūvio metu ar ramybėje, neįprastai blyški oda arba dažnos infekcijos – galimi kraujo sutrikimo simptomai;
-	skausmingas odos išbėrimas su pūslėmis – galimi juostinės pūslelinės (herpes zoster) simptomai;
-	karščiavimas, šaltkrėtis ar kitokie infekcijos simptomai;
· sumažėjęs raudonųjų kraujo ląstelių skaičius (mažakraujystė), sumažėjęs baltųjų kraujo ląstelių skaičius (neutropenija) arba sumažėjęs trombocitų skaičius (trombocitopenija).

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
-	bet kokie kraujavimo galvos smegenyse požymiai, pavyzdžiui, staiga pablogėjusi sąmonė, nuolatinis galvos skausmas, tirpimo, dilgčiojimo pojūtis, galūnių silpnumas ar paralyžius.

Kitas šalutinis poveikis
Kitas galimas šalutinis poveikis nurodytas toliau. Pasakykite gydytojui arba vaistininkui, jei Jums pasireiškė šie šalutiniai poveikiai.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų)::
· padidėjusi cholesterolio koncentracija ar riebalų koncentracija kraujyje (hipertrigliceridemija);
· pakitę kepenų funkcijos tyrimo rodikliai;
· svaigulys;
· galvos skausmas;
· šlapimo takų infekcija;
· padidėjęs kūno svoris;
· karščiavimas, kosulys, sunkus ar skausmingas kvėpavimas, švokštimas, krūtinės skausmas kvėpuojant – galimi plaučių uždegimo simptomai;
· padidėjęs kraujospūdis (hipertenzija), dėl kurio taip pat gali pasireikšti galvos svaigimas ir galvos skausmas;
· vidurių užkietėjimas;
· padidėjęs lipazės aktyvumas kraujyje.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· sumažėjęs visų trijų kraujo ląstelių skaičius (pancitopenija): raudonųjų kraujo ląstelių, baltųjų kraujo ląstelių ir kraujo plokštelių (trombocitų);
· dujų susikaupimas žarnyne (pilvo pūtimas).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· tuberkuliozė;
· pasikartojanti hepatito B infekcija (kuri gali sukelti odos ir akių pageltimą, patamsėjusį (rudos spalvos) šlapimą, dešinės pusės pilvo skausmą, karščiavimą ir pykinimą ar vėmimą).

Transplantato prieš šeimininką liga (TpŠL)

Kai kurie šalutiniai reiškiniai gali būti sunkūs.
Nevartokite kitos dozės ir nedelsdami kreipkitės medicininės pagalbos, jeigu Jums pasireiškia toliau išvardytų sunkių šalutinių poveikių.
Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· su karščiavimu susijusių infekcijų požymiai:
· raumenų skausmas, odos paraudimas ir (arba) pasunkėjęs kvėpavimas (citomegaloviruso infekcija);
· skausmas šlapinantis (šlapimo takų infekcija);
· pagreitėjęs pulsas, sumišimas ir greitas kvėpavimas (sepsio, kuris yra būklė, susijusi su infekcija ir išplitusiu uždegimu).
· dažnos infekcijos, karščiavimas, šaltkrėtis, gerklės skausmas ar opų susidarymas burnos gleivinėje;
· savaiminis kraujavimas ar kraujosruvų susidarymas (galimi trombocitopenijos, sukeltos sumažėjusio trombocitų skaičiaus, simptomai).

Kitas šalutinis poveikis
Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· galvos skausmas;
· padidėjęs kraujospūdis (hipertenzija);
· pakitę kraujo tyrimų rodmenys, įskaitant:
· padidėjusį lipazės ir (arba) amilazės aktyvumą;
· padidėjusią cholesterolio koncentraciją;
· pakitę kepenų funkcijos tyrimų rodmenys;
· padidėjęs raumenų fermento aktyvumas (padidėjęs kreatinfosfokinazės aktyvumas kraujyje);
· padidėjęs kreatinino kiekis, fermento, kuris gali rodyti, kad sutrikusi Jūsų inkstų funkcija;
· sumažėję visų trijų kraujo ląstelių tipų – raudonųjų kraujo ląstelių, baltųjų kraujo ląstelių ir trombocitų – skaičiai kraujyje (pancitopenija);
· šleikštulys (pykinimas);
· nuovargis, greitas nuvargimas, blyški oda – galimi mažakraujystės, sukeltos sumažėjusio raudonųjų kraujo ląstelių skaičiaus, simptomai;

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· karščiavimas, raumenų skausmas, skausmingas ar pasunkėjęs šlapinimasis, neryškus matymas, kosulys, peršalimas ir (arba) pasunkėjęs kvėpavimas – galimi BK viruso sukeltos infekcijos simptomai;
· padidėjęs kūno svoris;
· vidurių užkietėjimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568.


5.	Kaip laikyti Ruxolitinib MSN

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės arba lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima.

Šiam vaistui specialių laikymo sąlygų nereikia.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Ruxolitinib MSN sudėtis
· Veiklioji Ruxolitinib MSN medžiaga yra ruksolitinibas.
· Kiekvienoje 5 mg Ruxolitinib MSN tabletėje yra 5 mg ruksolitinibo.
· Kiekvienoje 15 mg Ruxolitinib MSN tabletėje yra 15 mg ruksolitinibo.
· Kiekvienoje 20 mg Ruxolitinib MSN tabletėje yra 20 mg ruksolitinibo.

Pagalbinės medžiagos yra: laktozė monohidratas, mikrokristalinė celiuliozė (E460), karboksimetilkramolo natrio druska , hidroksipropilceliuliozė (E463a), povidonas K30 (E1201), koloidinis silicio dioksidas, bevandenis(E551) ir magnio stearatas (E470b).

Ruxolitinib MSN išvaizda ir kiekis pakuotėje
Ruxolitinib MSN 5 mg tabletės yra baltos arba beveik baltos spalvos apvalios abipus išgaubtos tabletės, kurių vienoje pusėje įspausta „MR“, o kitoje pusėje – „14“.
Ruxolitinib MSN 15 mg tabletės yra baltos arba beveik baltos spalvos ovalios abipus išgaubtos tabletės, kurių vienoje pusėje įspausta „MR“, o kitoje pusėje – „12“.
Ruxolitinib MSN 20 mg tabletės yra baltos arba beveik baltos spalvos pailgos abipus išgaubtos tabletės, kurių vienoje pusėje įspausta „MR“, o kitoje pusėje – „13“.

Ruxolitinib MSN tabletės tiekiamos kalendorinėse lizdinės plokštelės, kuriose yra 56 tabletės, arba dalomųjų lizdinių plokštelių pakuotės, kuriose yra 56 x 1 tabletės.

Gali būti tiekiamos ne visų dydžių pakuotės.

Registruotojas
MSN Labs Europe Limited
KW20A, Corradino Park
Paola PLA 3000
Malta

Gamintojas
Pharmadox Healthcare Limited
KW20A Kordin Industrial Park
Paola, PLA3000
Malta

arba 

MSN Labs Europe Limited
KW20A Corradino Park
Paola, PLA3000
Malta

Šis vaistas Europos ekonominės erdvės valstybėse narėse registruotas tokiais pavadinimais:

Nyderlandai	Ruxolitinib MSN 5 mg tabletten 
Ruxolitinib MSN 10 mg tabletten 
Ruxolitinib MSN 15 mg tabletten 
Ruxolitinib MSN 20 mg tabletten
Lenkija	Ruxolitinib MSN
Rumunija	Ruxolitinib MSN 5 mg comprimate 
Ruxolitinib MSN 10 mg comprimate 
Ruxolitinib MSN 15 mg comprimate 
Ruxolitinib MSN 20 mg comprimate
Čekija	Ruxolitinib MSN
Slovakija	Ruxolitinib MSN 5 mg 
Ruxolitinib MSN 15 mg 
Ruxolitinib MSN 20 mg
Vengrija	Ruxolitinib MSN 5 mg tabletta 
Ruxolitinib MSN 10 mg tabletta 
Ruxolitinib MSN 15 mg tabletta 
Ruxolitinib MSN 20 mg tabletta
Kroatija	Ruksolitinib MSN 5 mg tablete 
Ruksolitinib MSN 15 mg tablete 
Ruksolitinib MSN 20 mg tablete
Bulgarija	Руксолитиниб MSN 5 mg таблетки
Slovėnija	Ruksolitinib MSN 5 mg tablete 
Ruksolitinib MSN 15 mg tablete 
Ruksolitinib MSN 20 mg tablete
Lietuva	Ruxolitinib MSN 5 mg tabletės 
Ruxolitinib MSN 15 mg tabletės 
Ruxolitinib MSN 20 mg tabletės
Latvija	Ruxolitinib MSN 5 mg tabletes 
Ruxolitinib MSN 15 mg tabletes 
Ruxolitinib MSN 20 mg tabletes
Estija	Ruxolitinib MSN

Šis pakuotės lapelis paskutinį kartą peržiūrėtas 2026-07-17.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

